Tveir leikir fóru fram í Mizunodeild kvenna í kvöld . HK mætti Aftureldingu í Kópavogi en liðin eru í 2. og 3. sæti deildarinnar . Afturelding þurfti nauðsynlega á öllum stigunum að halda til að missa topplið KA ekki of langt frá sér en HK var þó einungis þremur stigum á eftir Mosfellingum . Leikurinn var nokkuð jafn til að byrja með en Afturelding tók völdin fljótlega . Þær unnu fyrstu tvær hrinurnar örugglega , 13 - 25 og 18 - 25 , en HK kom til baka og vann þriðju hrinu 25 - 22 . Það dugði þó skammt og Afturelding fór létt með heimakonur í fjórðu hrinu . Henni lauk 9 - 25 og Afturelding vann öruggan 1 - 3 sigur . Sara Ósk Stefánsdóttir var stigahæst í liði HK með 13 stig en Thelma Dögg Grétarsdóttir átti stórleik fyrir Aftureldingu og skoraði alls 25 stig . Þróttur Reykjavík tók á móti Álftanesi í Laugardalshöllinni í hinum leik kvöldsins . Þróttarar voru í 4. sæti deildarinnar með 10 stig en Álftanes var á botninum með einungis þrjú stig . Fjögur lið fara í úrslitakeppni og því eru Álftnesingar á síðasta séns vilji liðið ekki fara snemma í sumarfrí . Þróttur R byrjaði leikinn betur og vann fyrstu hrinu 25 - 20 en Álftanes marði 23 - 25 sigur í annarri hrinu og jafnaði leikinn . Næstu tvær hrinur vann Þróttur þó , báðar 25 - 23 , og tryggði sér þar með 3 - 1 sigur og þrjú mikilvæg stig í baráttunni um þriðja sætið . Cristina Oliveira Ferreira skoraði 15 stig fyrir Þrótt R og var stigahæst í liði þeirra . Astrid Ericsson skoraði 18 stig fyrir Álftanes og var stigahæst í liði gestanna . Afturelding er nú fimm stigum á eftir toppliði KA en Þróttur R nálgast HK í stigatöflunni . HK er með 15 stig eftir 11 leiki en Þróttur 13 stig eftir einungis níu leiki . Álftanes situr þó enn á botni deildarinnar með þrjú stig eftir átta leiki . Álftanes og Þróttur R mætast aftur þann 24. janúar , þá á heimavelli Álftnesinga . Þann 29. janúar fara svo fram tveir leikir . Annars vegar mætast Þróttur R og HK en hins vegar Afturelding og Álftanes . Þróttur R gæti því komist upp fyrir HK nú strax í janúar og jafnvel nálgast lið Aftureldingar nái liðið í tvo sigra úr leikjunum tveimur .